এর আগে ইঁদুরের আক্রমণে ঢাকুরিয়া সেতু বসে যাচ্ছে বলে শোরগোল পড়ে গিয়েছিল। সেতুর গায়ে একাধিক গর্তও তৈরি হয়েছিল। কিন্তু বিশেষ প্রযুক্তি ব্যবহার করে সেই সেতুর মেরামতি করা হয়েছে। যদিও সে কাজ এখনও সম্পূর্ণ হয়নি। নগরোন্নয়ন দফতরের এক কর্তা বলেন, ‘‘ঢাকুরিয়া সেতুর অবস্থা খুবই খারাপ ছিল ইঁদুরের কারণে। কিছুটা কাজ আমরা ওখানে করেছি। গর্তগুলি বুজিয়ে দেওয়া হয়েছে। সেতুর উপরেও কাজ করা হয়েছে। কিন্তু আরও কাজ বাকি রয়েছে। না হলে ইঁদুর ঠেকানো যাবে না।’’ তবে ঢাকুরিয়া সেতুতে যে অংশটুকু রেলের অধীনে, তার মেরামতির জন্য রেলের কাছে আবেদন করা হলেও এখনও সাড়া মেলেনি বলেই দফতর সূত্রে দাবি। যদিও রেলের এক কর্তা জানিয়েছেন, আবেদনের বিষয়টি তাঁদের জানা নেই। খোঁজ নিয়ে দেখতে হবে।